
Dunaújvárosi lakosok térhasználata mentális térképeik tükrében

 A kutatás a dunaújvárosi lakosok térhasználatát vizsgálja a mentális térképezés módszerének segítségével, valamint a város belső és külső imázsát is feltárja különböző kvalitatív módszerekkel (nyitott kérdések, asszociációs feladat). Célja, elsősorban a helyi lakosok Dunaújvárossal kapcsolatos tapasztalatainak, tudásának hasznosítása a település élhetőségének növelése érdekében.
 A térképrajzolás és az azt követő kérdőív kitöltésében 60 személy vett részt. Három változót (kor, nem, városrész szerinti lakóhely) előre definiáltunk, ezek alapján történt a személyek kiválasztása. A külső arculatot vizsgáló asszociációs kérdőív 346 megkérdezett válaszait tartalmazza. Az eredmények rámutatnak arra, hogy a lakosok térképrajzai funkcionálisak, elsősorban napi térpályáikat tükrözik. A megkérdezettek több mint 50%-a rajzolta lakóhelyét, gyakran az ábrázolások is e köré szerveződtek. Mindamellett a közös városreprezentációban a település képe nem egységes, széttöredezetten van jelen. Alacsony az imázs elemek aránya, néhány városrész csak elvétve szerepel a térképeken.
A mintában kiemelt helyet kapott egy társadalmi csoport (helyi főiskolások), mely térhasználata markáns eltérést mutat az állandó lakosokéhoz képest. A település kis szeletét ismerik, jellemzően az oktatási intézmény környékét.
 A mentális térképeket differenciáló tényezők közé a lakóhely és a kor tartozott. A városlakók Dunaújváros legfőbb értékeként tartják számon a természeti környezetet, elsősorban a Duna-partot, melyet turisztikai értékeként is megneveznek. Negatívumként az ipari létesítmény egyes hatásait emelték ki (kosz, szmog). A nem helyiek körében végzett vizsgálat válaszai és a helyiek fejében élő kép egyes elemei között nincs lényeges eltérés. Ugyanúgy a folyó, Főiskola és a Vasmű a legtöbbet társított szó mindkét csoportban. Ugyanakkor a külső szemlélőknél hangsúlyosabb szerepet kap a sportélet (egyes sportágak említése) és a néhány a település közvetlen környezetében található építmény (Hankook, Pentele-híd) illetve kevésbé ismert körükben a Duna-part.



